እዚ ተኽሊ መንበሩ እንስሳ ዘቤትን እንስሳ ዘገዳምን እውን ምኻኑ ነበርቲ ይዛረቡ። "ንሕናን ጥሪትናን ጥራሕ ኣይኮናን ተጎዲእና፤ እዚ ተኽሊ ብምብራሱ ኣብቲ ከባቢ ዝነበሩ እንስሳት ዘገዳም'ውን ጠፊኦም" ይብሉ ነበርቲ። ብርክት ዝበሉ ከባብታት ትግራይ ንከይብሕጎግን ሚዛን ሃፍቲ ተፈጥሮ ንክሕሎን ዕዙዝ ግደ ከም ዝነበሮ ድማ ካብ ኣንደበት ሕብረተሰብ እቲ ኸባቢ ትግንዘብ። "ዘራእቲ ንምዝራእ ብርክት ዝበለ ጉልበት፣ ገንዘብን ግዜን ይጠልብ። በለስ ግና ልሙዕ ሓመድን ምቹእ ገፀ-ምድርን ዘይሓትት ኣብ ዝረኸቦ ቦታ ዝቦቅል'ዩ። ......ኣብ ከውሒ ከይተረፈ ሓመድ ፈጢሩ እዩ ዝለምዕ። መሬት ኣይሻመን፤ ስለዝኾነ ድማ ሚዛን ሃፍቲ ተፈጥሮ ይሕሉ ነይሩ" ኢሉ ደጋፊ። መግለጺ ስእሊ, ኣይተ ስዩም መኮነን ኣብ ማሕበራዊ ሚድያ ብዛዕባ እቲ ጉዳይ ኣትሪሩ ዝፅሕፍ ኣይተ ኣኸዛ ኣውዓሎም ድማ፡ ቁጠባዊ ረብሓ ቆላ ባሕሪ ቁፅሪ ስፍሪ ከም ዘይብሉን ሓፁር ኮይኑ'ውን የገልግል ምንባሩን ወሲኹ ይገልጽ። ንሱ፡ ኣብ ሜዳን ኣኽራናትን ዝነበረ በለስ ግን ፈላልዩ እዩ ዝሪኦ። ኣብ ሜዳ ንሕርሻ ኣብ ዝውዕል ቦታ ሸፊኑ ዝነበረ በለስ ተነቒሉ ንኢንቨስትመንት ምውዓሉ፡ ገባራት ክሳብ ዝረብሐ ተቓውሞ ከም ዘይብሉ ይዛረብ። ይኹን'ምበር ኣክራናት ከይሽርሸሩ ኣስጢሙ ዝሕዝ በለስ ምብራሱ፡ ንምንታይ ረብሓ ከም ዝኾነ ሰፍ ዘይብል ሕቶ እዩ ዝፈጥረሉ። ኮችኔል ብኸመይ'ዩ ተኣታተዩ?
